2 ຄົນເສຍຊີວິດ ໃນເຫດລະເບີດ ທີ່ປະເທດຈີນ
ຜູ້ຕ້ອງສົງໄສເປັນຜູ້ວາງລະເບີດ ແລະຄົນອື່ນ ອີກຢ່າງນ້ອຍ 1 ຄົນເສຍຊີວິດ ໃນເຫດລະເບີດ 3 ຄັ້ງ ຢູ່ຈີນ
ຕຳຫຼວດຈີນພວມທຳການສືບສວນກ່ຽວກັບການໂຈມຕີດ້ວຍລະເບີດຫຼາຍໆຄັ້ງທີ່ໄດ້ສັງຫານ ຜູ້ທີ່ສົງໄສວ່າເປັນຄົນວາງລະເບີດແລະເຮັດໃຫ້ຄົນອື່ນເສຍຊີວິດອີກຢ່າງນ້ອຍ 1 ຄົນ ຢູ່ທີ່ຕຶກ ໂຮງການລັດຖະບານໃນເຂດພາກຕາເວັນອອກສຽງໃຕ້ຂອງຈີນ ອົງການຂ່າວຊິນຫົວຂອງທາງການຈີນລາຍງານວ່າ ຕຳຫຼວດເຊື່ອວ່າ ຜູ້ຊາຍໄວ 52 ປີທີ່ບໍ່ມີ ວຽກເຮັດງານທຳຄົນນຶ່ງ ເປັນຜູ້ຮັບຜິດຊອບ ໃນການໂຈມຕີດ້ວຍລະເບີດທັງ 3 ຊຶ່ງເກີດຂຶ້ນ ຫ່າງກັນປະມານ 10 ຫາ 15 ນາທີ ໃນຕອນເຊົ້າ ຂອງວັນພະຫັດມື້ນີ້ ຕຳຫຼວດເວົ້າວ່າ 2 ຄັ້ງຂອງເຫດລະເບີດທີ່ວ່ານີ້ ເປັນການໂຈມຕີດ້ວຍລະເບີດລົດແລະລະເບີດລູກທີ 3 ໄດ້ແຕກ ຂຶ້ນຢູ່ພາຍໃນຕຶກໂຮງການລັດຖະບານໃນແຂວງ Jiangxi ກ່ອນໜ້ານີ້ອົງການຂ່າວຊິນຫົວແຈ້ງວ່າ ມີ 6 ຄົນໄດ້ຮັບບາດເຈັບໃນການໂຈມຕີດ້ວຍລະ ເບີດເຫຼົ່ານີ້ທີ່ໄດ້ເຮັດໃຫ້ປະຕູປ່ອງຢ້ຽມແຕກ ແລະສ້າງຄວາມເສຍຫາຍໃຫ້ແກ່ລົດຢ່າງນ້ອຍ 10 ຄັນ ທີ່ເມືອງ Fuzhou ຊຶ່ງມີຊື່ດຽວກັນ ກັບເມືອງຫຼວງຂອງແຂວງ Fujian ທີ່ຕັ້ງຢູ່ໃກ້ ຄຽງນັ້ນ ອົງການຂ່າວຊິນຫົວບໍ່ໄດ້ເວົ້າເຖິງຈຸດປະສົງຂອງຜູ້ໂຈມຕີ ແຕ່ກ່ອນໜ້ານີ້ຊີນຫົວໄດ້ອ້າງຄຳ ເວົ້າຂອງພວກເຈົ້າໜ້າທີ່ໆກ່າວວ່າເປັນນໍ້າມືຂອງພໍ່ນາໃນເຂດທ້ອງຖິ່ນຄົນນຶ່ງທີ່ບໍ່ພໍໃຈກ່ຽວ ກັບການແກ້ໄຂບັນຫາຂັດແຍ້ງກັນກັບລັດຖະບານ ອົງການຂ່າວຊິນຫົວ ຍັງແຈ້ງໃຫ້ຊາບຕື່ມວ່າ ການໂຈມຕີເລີ່ມດ້ວຍການແຕກຂຶ້ນຂອງລະ ເບີດລົດທີ່ເຮັດໃຫ້ປະຕູປ່ອງຢ້ຽມຂອງຫ້ອງການໄອຍະການແຕກແລະບໍ່ເທົ່າໃດນາທີຕໍ່ມາ ລະເບີດລູກທີ 2 ກໍໄດ້ແຕກຂຶ້ນຢູ່ທີ່ຊັ້ນທຳອິດຂອງໂຮງການເມືອງ ເຈົ້າໜ້າທີ່ທ້ອງຖິ່ນເວົ້າ ວ່າ ລະເບີດລູກສຸດທ້າຍເປັນລະເບີດລົດ ຊຶ່ງໄດ້ແຕກຂຶ້ນຢູ່ນອກໂຮງການປາບປາມຢາເສບ ຕິດຂອງເມືອງດັ່ງກ່າວ